par prasībām mehānisko transportlīdzekļu un to piekabju un šiem transportlīdzekļiem paredzētu sistēmu, sastāvdaļu un atsevišķu tehnisko vienību tipa apstiprināšanai attiecībā uz to vispārīgo drošību un braucēju un neaizsargāto satiksmes dalībnieku aizsardzību, ar ko groza Regulu (ES) 2018/... un atceļ Regulu (EK) Nr. 78/2009, (EK) Nr. 79/2009 un (EK) Nr. 661/2009

Šajā priekšlikumā ir iztirzāta galvenā problēma, proti, nemainīgi lielais ceļu satiksmes negadījumu skaits, kuru rezultātā savukārt ir daudz bojāgājušo un smagi ievainoto, un ir noteikti pasākumi drošības uzlabošanai transportlīdzekļu līmenī, lai novērstu negadījumus vai mazinātu to skaitu, vai lai mazinātu nenovērstu negadījumu smagumu, tādējādi ierobežojot bojāgājušo un smagi ievainoto skaitu. Šis priekšlikums ir jāskata ciešā kopsakarībā ar citām iniciatīvām, kas ir trešās mobilitātes paketes daļa, piemēram, ierosinātajiem grozījumiem direktīvā par ceļu infrastruktūras drošības pārvaldību. Arī minēto iniciatīvu nolūks ir veicināt uz ES ceļiem bojāgājušo un ievainoto skaita samazināšanu, un tādējādi tām ir vienots mērķis un tās ir cieši saistītas. Turklāt konkrētas transportlīdzekļos iebūvētas sistēmas, piemēram, joslu ievērošanas sistēma un inteliģentā ātruma asistēšanas sistēma, ir atkarīgas no labi uzturētas ceļu infrastruktūras (ceļu marķējumiem, zīmēm un kamerām). Tāpēc priekšlikumi par ceļu infrastruktūras un transportlīdzekļu drošumu ir savstarpēji papildinoši konkrētās jomās un ļauj transportlīdzekļos iebūvētajām sistēmām īstenot to maksimālo drošības potenciālu.

Šis priekšlikums attiecas uz trim savstarpēji saistītām regulām — par transportlīdzekļu vispārējo drošību, gājēju drošību un ūdeņraža drošumu —, tāpēc arī izvēlētais instruments ir regula. Ņemot vērā ierosinātos būtiskos grozījumus, to, ka PSR un HSR noteikumi lielā mērā ir novecojuši, un vajadzību tos aizstāt ar attiecīgajiem ANO noteikumiem (Nr. 127 un 134), kā arī tiesību aktu turpmāku vienkāršošanu, tika uzskatīts par lietderīgu ierosināt jaunu tiesību aktu, ar ko tiktu aizstātas un atceltas visas trīs minētās regulas un to novecojušie īstenošanas pasākumi.

Tehniskās prasības mehānisko transportlīdzekļu tipa apstiprināšanai attiecībā uz vairākiem drošības un vides elementiem ir saskaņotas Savienības līmenī, un dalībvalstu individuāla rīcība grautu visu transportlīdzekļu tipa apstiprināšanas sistēmu. Rīcība Savienības līmenī ir vajadzīga, lai izvairītos no tādu šķēršļu rašanās, kuri liedz ienākt vienotajā tirgū, un ar to tiks labāk sasniegti priekšlikuma mērķi, jo varēs izvairīties no iekšējā tirgus sadrumstalošanās, kas rastos citos gadījumos, un tiks uzlaboti transportlīdzekļu drošuma un ekoloģiskie rādītāji. Tāpēc priekšlikums atbilst subsidiaritātes principam.

–Mehānisko transportlīdzekļu darba grupas 131. sanāksmē, kas notika 2016. gada 16. februārī, Komisija iepazīstināja dalībvalstis un ieinteresētās personas ar tādu 19 iespējamo pasākumu kopumu, kurus varētu apsvērt saistībā ar GSR un PSR pārskatīšanu;

–2016. gada novembrī notika vēl viena intensīva apspriešanās ar ieinteresētajām personām (72 apmeklētāji, kas pārstāvēja 32 stipendiātus / pētniecības organizācijas, drošības konsultantu grupas, transportlīdzekļu ražotājus, transportlīdzekļu piegādātāju nozari, vietējās/valstu valdības un citus attiecīgus ekspertus).

Šīs plašās apspriešanās galvenie mērķi bija, no vienas puses, informēt ieinteresētās personas par Komisijas viedokli attiecībā uz turpmāko rīcību transportlīdzekļu drošuma jomā, un, no otras puses, pēc iespējas pārredzamāk iepazīstināt visas ieinteresētās personas ar visiem datiem, parametriem, ekspertu viedokļiem un to avotiem, kas veidotu ietekmes novērtējuma pamatu attiecībā uz datu kopām, jo īpaši transportlīdzekļu drošības sistēmu brīvprātīgās izmantošanas rādītājiem, tehnoloģijas izmaksām, tehnoloģijas efektivitāti un ceļu satiksmes negadījumos cietušo personu mērķa grupu. Minētā apspriešanās arī sniedza ieinteresētajām personām iespēju novērtēt galvenos izmantotos datus un apstiprināt, ka tie ir pietiekami un pienācīgi konkrēti, būtiski un aktuāli. Minētajās apspriešanās iegūtie rezultāti vēlāk tika izmantoti kā pamats šā priekšlikuma un tam pievienotā ietekmes novērtējuma sagatavošanai.

•Ekspertu atzinumu pieprasīšana un izmantošana

Komisija 2015. gada martā publicēja pētījumu “Benefit and Feasibility of a Range of New Technologies and Unregulated Measures in the fields of Vehicle Occupant Safety and Protection of Vulnerable Road Users” [“Ar transportlīdzekļu pasažieru drošības un ievainojamo ceļu satiksmes dalībnieku aizsardzības jomu saistīto jauno tehnoloģiju un neregulēto pasākumu ieguvumi un īstenošanas iespējas”] paredzētās GSR un PSR pārskatīšanas kontekstā. Minētajā pētījumā ir dots pārskats par vairāk nekā 50 pieejamiem drošības pasākumiem, kas varētu palīdzēt nākotnē samazināt uz ceļiem bojāgājušo un ievainoto skaitu (norādot arī ieguvumu un izmaksu attiecību).

Komisija 2016. gada decembrī publicēja ziņojumu Eiropas Parlamentam un Padomei “Dzīvību glābšana: autotransporta drošības uzlabošana ES”. Minētajam ziņojumam pievienotajā dienestu darba dokumentā ir noteikti un ierosināti 19 potenciāli reglamentējoši pasākumi, kas būtu iedarbīgi, lai vēl vairāk samazinātu ceļu satiksmes negadījumu un nelaimes gadījumu skaitu.

•Ietekmes novērtējums